GPI คัมแบ็ค! เตรียมจัด “มอเตอร์โชว์ 2020” เริ่ม 15 ก.ค. ชู 8 มาตการป้องกัน “โควิด”
GPI คัมแบ็ค! เตรียมจัด "มอเตอร์โชว์ 2020" เริ่ม 15 ก.ค. ชู 8 มาตการป้องกัน "โควิด"
GPI คัมแบ็ค! เตรียมจัด "มอเตอร์โชว์ 2020" เริ่ม 15 ก.ค. ชู 8 มาตการป้องกัน "โควิด"
22 มิ.ย. 2563

นายปราจิน เอี่ยมลำเนา ประธานเจ้าหน้าที่บริหาร บริษัท กรังด์ปรีซ์ อินเตอร์เนชั่นแนล จำกัด (มหาชน) หรือ GPI เปิดเผยว่า บริษัทพร้อมจัดงาน ‘บางกอก อินเตอร์ เนชั่นแนล มอเตอร์โชว์ 2020’ หรือ The 41th Bangkok International Motor Show 2020 ภายใต้ธีม ‘Inspiration Unlocks The Future’ ตั้งแต่วันที่ 15 – 26 ก.ค.63 ณ อาคารชาเลนเจอร์ ฮอลล์ อิมแพ็ค เมืองทองธานี บนพื้นที่รวมกว่า 170,000 ตารางเมตร ซึ่งจะทำให้บริษัทสามารถรับรู้รายได้จากการจัดงานมอเตอร์โชว์ซึ่งเป็นรายได้หลักในช่วงไตรมาส 3/63 หลังจากผ่านการพิจารณาจากภาครัฐเกี่ยวมาตรการป้องกันการแพร่ระบาดของโควิด-19 ในช่วงที่จัดงานแล้ว ประกอบกับรัฐบาลได้ยกเลิกมาตรการเคอร์ฟิวและผ่อนคลายล็อกดาวน์ระยะที่ 4 ให้กิจการและการจัดกิจกรรมต่างๆ กลับมาดำเนินการได้มากขึ้น ส่งผลดีต่อความคึกคักในการจัดงานฯ
โดยการจัดงานมอเตอร์โชว์ในปีนี้จะยังคงยิ่งใหญ่และน่าสนใจเหมือนทุกครั้งที่ผ่านมา โดยนับเป็นมอเตอร์โชว์ที่เกิดขึ้นเป็นงานแรกของโลกหลังจากมีโควิด-19 และงานเอ็กซิบิชั่นที่ใหญ่ที่สุดในประเทศไทย จึงได้เซ็ตมาตรฐานการจัดงานใหม่แบบ New Normal โดยบริษัทฯ ร่วมกับออกาไนเซอร์เตรียมมาตรการป้องกันโควิด-19 แบบเข้มข้น ทั้งการตรวจคัดกรอง การฆ่าเชื้อทำความสะอาดและการเว้นระยะห่าง รวมถึงอุปกรณ์ตรวจวัดอุณหภูมิเพื่อให้ความมั่นใจแก่ผู้เข้าชม ซึ่งได้งบประมาณเฉพาะในส่วนนี้กว่า 2 ล้านบาท
ด้าน นายจาตุรนต์ โกมลมิศร์ ประธานเจ้าหน้าที่ปฏิบัติการ GPI กล่าวว่า บริษัทจัดเตรียมมาตรการที่สำคัญๆ เพื่อให้ความปลอดภัยแก่ผู้เข้าชมงานบางกอก อินเตอร์เนชั่นแนล มอเตอร์โชว์ ครั้งที่ 41 ได้แก่
1. ใช้อุปกรณ์ตรวจวัดอุณหภูมิจากดวงตาและใบหู (Eye Temperature) ที่มีความแม่นยำตามมาตรฐานสากลที่ใช้งานในสนามบินหลายแห่งทั่วโลก
2. เจ้าหน้าที่ พริตตี้ และผู้ชมงาน ต้องสวมใส่หน้ากากอนามัยตลอดเวลา
3. เว้นระยะห่างระหว่างบุคคล อย่างน้อย 1 เมตร ในการเข้าชมงาน โดยผู้จัดงานฯได้จัดให้มีเจ้าหน้าที่คอยอำนวยความสะดวก  มีการประชาสัมพันธ์ภายในบริเวณงาน และ มีสัญลักษณ์การจัดระเบียบที่ชัดเจนภายในบูธจัดแสดง
4. มาตรการลดความแออัดของพื้นที่การจัดงาน ด้วยการ ปรับเพิ่มพื้นที่ทางเดินทางกลางจาก 6 เมตรเป็น10 เมตร และ ทางเดินระหว่างบูธจาก 3 เมตร เป็น 6 เมตร
5. จัดพื้นที่สำหรับการเจรจาธุรกิจเพื่อรองรับลูกค้าเพิ่มเติมกว่า 3,000 – 5,000 ที่นั่งให้กับแต่ละแบรนด์รถยนต์และรถจักรยานยนต์ ได้กระจายลูกค้าที่ทำธุรกรรมททางการค้าไปยังบริเวณพื้นที่โหลดดิ้งด้านหลังของอาคารชาเลนเจอร์ 2
6. มีแอลกอฮอล หรือ เจลแอลกอฮอลสำหรับล้างมือบริการอยู่ทุกพื้นที่
7. ต้องทำความสะอาดพื้นที่ผิวสัมผัสอย่างสม่ำเสมอ รวมถึงการใช้แอลกอฮอลล์ทำความสะอาดมือฆ่าเชื้อโรคทุกครั้งก่อนทดลองนั่งภายในรถ
8. การสแกน check-in และ check-out แอปพลิเคชันไทยชนะ ต้องยึดถือปฎิบัติในทุกบูธ สำหรับผู้ร่วมกิจกรรมทดสอบขับรถที่ลานริมทะเลสาบด้านนอก เมื่อกลับมายังพื้นที่จัดแสดงต้องผ่านจุดคัดกรองอุณหภูมิร่างกายอีกครั้ง และ 9. ทางอิมแพ็คได้ตั้งจุดวัดอุณหภูมิและจุดสแกนแอปพลิเคชั่นไทยชนะ ใช้อุปกรณ์ฆ่าเชื้อโรคด้วยแสงยูวี Germ Saber UVC Sterilizer รวมถึงฉีดพ่นน้ำยาฆ่าเชื้อโรคก่อนและหลังเสร็จสิ้นการจัดงานทุกวัน
ทั้งนี้ จากมาตรการเตรียมความพร้อมทั้งทางด้านบริการ และด้านสุขอนามัย ของการจัดงาน บางกอก อินเตอร์เนชั่นแนล มอเตอร์โชว์ ครั้งที่ 41 ได้จัดเตรียมไว้ให้เป็นไปตามการจัดงานแบบวิถีปกติใหม่ (New Normal) ตรงตามมาตรการทางสาธารณสุข และ ศบค.ได้กำหนดไว้  ทำให้ได้รับตราสัญลักษณ์ SHA: Amazing Thailand Safety &amp; Health จากการท่องเที่ยวแห่งประเทศไทย เพื่อสร้างความเชื่อมั่น และความมั่นใจให้กับผู้ร่วมออกงานและผู้เข้าชมงานรู้สึกปลอดภัยไร้โควิด-19
ส่วนความคืบหน้าการจัดงานในปีนี้ ยังคงได้รับการตอบรับที่ดีจากผู้ประกอบการยานยนต์ชั้นนำจากยุโรปและเอเชียเข้าร่วมงานอย่างคึกคักรวมประมาณ 28 แบรนด์ ที่จะนำเสนอนวัตกรรมยานยนต์ที่เป็นไฮไลต์ภายในงานเหมือนเช่นทุกปี เบื้องต้นมีผู้ประกอบการยานยนต์เตรียมนำรถรุ่นใหม่ๆ และเทคโนโลยีด้านยานยนต์ที่ล้ำสมัยมาเปิดตัวในงานเพื่อสร้างความตื่นตาตื่นใจ พร้อมจัดโปรโมชั่นเพื่อกระตุ้นตลาดยานยนต์ครึ่งปีหลัง
นอกจากนี้ บริษัทได้ร่วมมือกับผู้พัฒนาแพลตฟอร์มออนไลน์ เตรียมเปิดตัว Virtual Motor Show โดยจำลองงานบางกอก อินเตอร์เนชั่นแนล มอเตอร์โชว์บนแพลตฟอร์มออนไลน์ พร้อมออกแบบ e-Catalog และมีระบบแชตเพื่อพูดคุยโต้ตอบกับเจ้าหน้าที่ เพื่อสร้างประสบการณ์ใหม่แก่ผู้ที่ต้องการเลือกซื้อรถและรับโปรโมชั่นจากงานมอเตอร์โชว์ในปีนี้ ซึ่งนับเป็นครั้งแรกของการจัดงานมอเตอร์โชว์ในประเทศไทยที่มีการจัดงานแบบ Virtual พร้อมกันไปด้วย
“เราได้เตรียมความพร้อมมาตรการป้องกันโควิด-19 อย่างเต็มที่ เพื่อให้ความมั่นใจด้านความปลอดภัยแก่ผู้เข้าชมงานและป้องกันการแพร่ระบาดรอบใหม่ โดยมั่นใจว่าการจัดงานในปีนี้จะยังคงมีสีสันและความสนใจไม่น้อยกว่างานปีก่อนๆ เนื่องจากค่ายยานยนต์ชั้นนำยืนยันพร้อมเข้าร่วมงานเป็นจำนวนมาก” นายจาตุรนต์ กล่าว
 